
Organisasjonsstrukturen ved Universitetet i Tromsø

Universitetsdirektøren legger med dette fram sak til oppfølging av rapport fra prosjektgruppen for gjennomgang av styrings-, organisasjons- og ledelsesstrukturen ved UiTø (fase 2 om organisasjonsmodeller) som ble lagt fram for universitetsstyret i forrige møte til drøfting.

I dette saksframlegget følger rapporten som vedlegg kun ved den elektroniske utsendelsen av sakspapirene.

Mandat for prosjektet

I sak S 49-04 Ny lov om universiteter og høgskoler – framtidig fakultets- og instituttstruktur – prosjektorganisering og mandat fastsatte universitetsstyret følgende mandat for prosjektgruppen:

1. Prosjektet skal anbefale og begrunne modeller for styrings- og ledelsesstruktur.

2. Prosjektet skal med utgangspunkt i Universitetets utfordringer og de føringer som ligger i dette saksframlegget og i sak S 46-04 foreslå modeller for organiseringen av fakultets- og instituttstrukturen. En av modellene som skal utredes nærmere er diskusjonsmodellen i sak S 46-04.

3. Prosjektet skal foreslå modeller for lederrekruttering på fakultet og institutt. Det må vurderes hvorvidt det – i tillegg til intern rekruttering - også skal rekrutteres eksternt og om stillingen/vervet skal lyses ut eller det er andre måter å fremskaffe eksterne kandidater på (kallelse eller lignende). Prosjektgruppen må vurdere selve måten utvelgelsen av aktuelle kandidater skal skje på, hvem som bør involveres i denne utvelgelsen og hvordan dette kan skje.

I saksframlegget til sak S 49-04 heter det blant annet:

”
Den organisatoriske gjennomgangen i denne fasen konsentreres om den framtidige fakultets- og instituttstrukturen. Det vil være kritisk viktig for den videre utviklingen av Universitetet i Tromsø at fakultetene og instituttene er organisert slik at de på best mulig måte er i stand til å håndtere de utfordringene som nå kommer. Sentraladministrasjonen har over noe tid vært under omorganisering og dette arbeidet vil fortsette parallelt med gjennomgangen av den øvrige organisasjonen. Universitetsstyret har nylig vurdert styringsstrukturen ved Universitetsbiblioteket (sak S 35-04), og sentrenes organisering har ved flere anledninger vært utredet (i sak S 99-02). Dessuten ble Program for læring og praktisk pedagogikk vedtatt sammenslått med Institutt for pedagogikk på forrige styremøte, og U-vetts framtidige oppgaver og organisering behandles i dette styremøtet. Tromsø museum er en viktig faglig enhet ved Universitetet. Likevel vil universitetsdirektøren foreslå at en gjennomgang av Museets oppgaver, funksjon og organisering utsettes til fakultets- og instituttstrukturen er på plass. Først da er det hensiktsmessig å vurdere hvordan en integrasjon/ samhandling med de øvrige fagenhetene best kan skje.”

Tidligere behandling av organisasjonsstruktur ved UiTø

I 2002 ble gjeldende universitets- og høgskolelov (uh-lov) endret, slik at styret selv kunne fastsette virksomhetens interne organisering på alle nivåer
. Lovendringene, som gav institusjonene utvidete fullmakter, var et resultat av Mjøsutvalgets innstilling, NOU 2000:14 Frihet med ansvar, og Regjeringens oppfølging av denne i St.meld nr 27 (2000-2001) Gjør din plikt – Krev din rett. Departementet ba institusjonene om å gjennomgå sin organisasjons- og styringsstruktur. Universitetsstyret behandlet saken i S 04-03 Framtidig organisasjons-, styrings- og ledelsesstruktur ved Universitetet i Tromsø. Styret vedtok å videreføre dagens organisering i fakulteter og institutt med styringsorganer og valgte ledere. I punkt 10 og 11 i vedtaket heter det:

Universitetsstyret skal i de nærmeste årene særlig vurdere endringer i dagens fakultets- og instituttstruktur, samt organisering av enheter under styret.

Fakultetene bes om å fokusere på aktuelle organisasjonsspørsmål i forlengelsen av de vurderinger som er gitt i dette saksframlegget.

Ved Det humanistiske fakultet ble antall institutt redusert fra 12 til 2 i 2002. Samme år gjorde Norges fiskerihøgskole vedtak om å slå sammen to små institutt. PLP ble slått sammen med Institutt for pedagogikk under SV-fakultetet (sak S 41-04). U-vetts rolle, funksjon og organisatoriske tilknytning skal sees i sammenheng med organiseringen av fakultetene og instituttene (sak S 50-04). Når det gjelder administrasjonen, har det vært gjennomført endringer ved Det humanistiske fakultet, Det samfunnsvitenskapelige fakultet, Norges fiskerihøgskole og i Sentraladministrasjonen.

UiTøs nåværende organisasjonsstruktur

Den faglige virksomheten ved Universitetet i Tromsø er i dag organisert i seks avdelinger: Det humanistiske fakultet, Det juridiske fakultet, Det matematisk-naturvitenskapelige fakultet, Det medisinske fakultet, Det samfunnsvitenskapelige fakultet og Norges fiskerihøgskole. Under avdelingene har vi i dag til sammen 27 grunnenheter. I tillegg til avdelingene har Universitetet syv enheter som er lagt direkte under universitetsstyret. Disse er: Universitetets senter for etter- og videreutdanning, Tromsø museum, Universitetsbiblioteket, Senter for samiske studier, Senter for kvinneforskning og kvinner i forskning, Roald Amundsens senter for arktisk forskning og Senter for miljø og utviklingsstudier. Disse enhetene har egne styrer som rapporterer til universitetsstyret. Alle styrene, med unntak av styret ved Muséet, oppnevnes også av universitetsstyret.

Universitetsdirektørens vurderinger av prosjektgruppens forslag

Universitetsdirektøren la det opprinnelig opp slik, jfr mandatet, at gjennomgangen av organiseringen av fakultetene/instituttene skulle komme først, og dernest ledelses- og styringsordningen. Prosjektgruppa valgte en annen framgangsmåte, og universitetsdirektøren sluttet seg også til dette av tidsmessige hensyn. Mulige organisasjonsendringer kunne dermed ikke gjelde fra høsten 2005. 

Prosjektgruppen har heller ikke kommet med forslag til endringer i forhold til dagens organisering, men pekt på enkelte forhold som bør utredes/vurderes nærmere. Det blir pekt på at SV-fakultetet bør vurdere å redusere antall enheter på instituttnivå, at Avdeling for arktisk biologi (AAB) bør vurderes flyttet fra Med.fak. til Mat.nat.fak, samt at Med.fak. bør vurdere å dele de største instituttene og organisere virksomheten i forskningsgrupper til erstatning for dagens avdelingsinndeling under instituttene.

Fra februar 2003 og fram til i dag har det skjedd forholdsvis lite, med unntak av ved Hum.fak. Universitetsdirektøren kjenner ikke til om det er foretatt en gjennomgang av instituttstrukturen ved SV-fak. og Med.fak. til tross for universitetsstyrets vedtak i sak S 04-03. Imidlertid kjenner universitetsdirektøren til at det er dialog mellom fagmiljøene om flytting av Avdeling for arktisk biologi (AAB) fra Med.fak. til Mat.nat.fak.

Universitetsdirektøren er enig i at særlig SV-fak. og Med.fak. bør vurdere instituttstrukturen. Prosessen med å rekruttere instituttledere er i gang, slik at det vil være naturlig at neste lederperiode benyttes for å revidere instituttstrukturen ved disse fakultetene. En tilsvarende gjennomgang bør imidlertid også gjøres ved Mat.nat.fak. og NFH. 

Slik situasjonen nå er, vil universitetsdirektøren foreslå at det ikke blir foretatt videre utredninger av fakultets- og instituttstrukturen initiert av universitetsstyret. Hvert enkelt fakultet må gjøre erfaringer med åremålstilsatte faglig-/administrative ledere med dagens instituttstruktur. Videre utredning nå vil skape usikkerhet for de som blir tilsatt i instituttlederstillingene. Ulike organisasjonsformer prøves ut ved universitetene, og vi vil i løpet av noen år få verdifulle erfaringer ved så vel egen som øvrige institusjoner.

Universitetsdirektøren foreslår at spørsmål om organisering av fakultetene/instituttene tas opp på nytt i god tid før valg-/tilsettingsperiodene for lederne går ut. Prosjektgruppas rapport tas med i det videre arbeidet.

Prosjektgruppas utredning har et sterkt fokus på instituttet som organisatorisk enhet for studie- og forskningsvirksomheten. Dette er også i samsvar med mandatet. Det reises imidlertid debatt fra flere hold hvorvidt dette er den gunstigste enhet for styring og ledelse av særlig studieprogrammene. Etter universitetsdirektørens oppfatning er programstyrene sentrale for å få studieprogram på tvers av fagdisiplinene til å fungere. Universitetsdirektøren mener det er påkrevet med en mer fleksibel organisering og dynamisk samhandling over institutt- og fakultetsgrensene, og ser programstyrene som viktige med hensyn til å bidra til dette. Universitetsdirektøren vil, blant annet gjennom den årlige utdanningsmeldingen, ha fokus på om hensynet til optimal ledelse av studieprogrammene tilsier at programstyrene bør gis mer myndighet, herunder egne budsjett. 

Økt konkurranse innen høgskole- og universitetssektoren, behov for bedre ressursutnyttelse og økte krav til tverrfaglighet blant annet ved søknader til EU og Norges forskningsråd er også blant de forhold som tilsier et behov for økt fleksibilitet i den interne samhandlingen ved Universitetet. Det er grunn til å spørre om dagens instituttstruktur er den optimale organisasjonsform med sikte på å møte de nye utfordringene.

Prosjektgruppen har – utover å besvare mandatet – kommentert en del andre organisatoriske forhold ved Universitetet. Universitetsdirektøren vil gi noen merknader til disse.

Tromsø Museums oppgaver, funksjon og organisering var ikke en del av prosjektgruppas mandat, og Muséet var derfor heller ikke invitert inn i prosjektgruppa. Universitetsdirektøren vil på høsten starte en prosess for å vurdere Muséets organisering og vil legge vekt på å trekke Muséet med i prosessen.

Hvilke sentre Universitetet bør ha og sentrenes organisering, formål og funksjon bør vurderes jevnlig ut fra institusjonens satsingsområder og utfordringer. Universitetsdirektøren ser det imidlertid ikke som naturlig allerede nå å vurdere organisatoriske endringer av sentrene siden det ikke er lenge siden sentrenes organisering ble vurdert.

Heller ikke Sentraladministrasjonen var innenfor prosjektgruppas mandat å vurdere. Organiseringen av de administrative tjenester ved Universitetet må kontinuerlig være gjenstand for vurdering avhengig av hva som er påkrevet av hensyn til primærvirksomheten. Prosjektgruppa foreslår konkret at det igjen opprettes en sentral, egen forskningsavdeling for å synliggjøre forskningsvirksomheten. Å sikre høg kvalitet på og god forvaltning av doktorgradsutdanningen samt styrke innsatsen for økt forskningsfinansiering må nå stå i fokus. Ressursene utnyttes best ved at arbeidsoppgavene innen studie- og forskningsadministrasjon sees i sammenheng og brukes fleksibelt innen de nevnte områder. 

Forslag til vedtak

1. Universitetsstyret takker prosjektgruppen for arbeidet.

2. Universitetsstyret tar prosjektgruppens rapport (fase 2) til etterretning og slutter seg til universitetsdirektørens vurderinger, herunder vurderinger om videre framdrift når det gjelder organiseringen ved UiTø.

Tromsø, 15.06.2005

